Is die Vrystaat se wittebrood verby?Dit sal ŉ groot jammerte wees as die Vrystaat-Cheetahs se spelbrekers van volgende naweek af nie meer in die Curriebeker-reeks speel nie. Die Cheetahs ding in die nuwe Pro14-reeks teen die top-klubspanne van Ierland, Wallis, Skotland en Italië mee en die Suid-Afrikaanse Rugbyunie se opdrag is duidelik: Kies jul beste span vir dié reeks. Dit sal baie interessant wees om te sien hoe die Cheetahs hul balanseertoertjie sal uitvoer. Nadat hulle Saterdag in Bloemfontein die Goue Leeus met 30-24 geklop het, het hulle hul voorsprong (25 punte) in die Curriebekerreeks behou. Maar dié naweek wag die Sharks (24) wat in hul nekke blaas nadat hulle die Westelike Provinsie met 21-20 op Nuweland geklop het. As die Cheetahs gehoor aan Saru se riglyne gee, beteken dit dat hul beste span na Noord-Ierland sal reis vir die kragmeting met Ulster en die week daarna na Limerick vir die wedstryd teen Munster … Rassie Erasmus se span. Dan volg daar darem tuiswedstryde teen Zebre, Leinster en later ook Edinburgh. Maar terselfdertyd moet die Curriebekerspan teen die Sharks, WP en Blou Bulle speel. Ja, daar is baie ongeslypte diamante wat in Bloemfontein wag om ontgin te word, maar om darem sonder Clayton Blommetjies, Makazole Mapimpi, Rosko Specman, William Small-Smith, Sergeal Pietersen, Tian Meyer, Ox Nche, Torsten van Jaarsveld, Aranos Coetzee, Reniel Hugo en Neil Jordaan teen die Sharks en WP te speel, is darem baie gevra. Boonop gaan die Blitsbokke se afrigter, Neil Powell, oor ŉ paar weke aanspraak maak op Specman en Cecil Afrika en dan gaan die Cheetahs se diepte nog verder beproef word. Sonder hul spelbrekers glo ek hul wittebrood in die Curriebekerreeks is verby en kan hul gaandeweg uitsak en deur die Sharks en WP verbygesteek word. Maar wat sal gebeur as hulle in hul eerste seisoen sukkel om in die Pro14-reeks aan te pas en hul Curriebekerdrome is ook besig om weg te waai? Ek wonder ook hoeveel toeskouers na Bloemfontein sal stroom om Zebre in aksie te sien? Het die Blou Bulle (13 punte) en Goue Leeus (10) nog ŉ kans om die Curriebeker-uitspeelrondes te haal? Wees maar verseker dat die Bulle se afrigter, John Mitchell, Maandag die sweep hard op Loftus sal klap en dat hulle nie meer skandes sal maak soos Vrydagaand in die Mbombela-stadion toe hulle met 51-15 vertrap is nie. Curriebeker-puntestand na die eerste ronde – Vrystaat-Cheetahs (25), Sharks (24), WP (17), Pumas (15), Griekwas (14), Blou Bulle (13) en Goue Leeus (10).